b"\n_START_ARTICLE_\n\xc3\x85g\xc3\xa5rd (by)\n_START_SECTION_\nFaciliteter\n_START_PARAGRAPH_\n\xc3\x85g\xc3\xa5rd h\xc3\xb8rer til \xc3\x98ster Starup Sogn. \xc3\x98ster Starup Kirke ligger i landsbyen \xc3\x98ster Starup 1 km \xc3\xb8st for byen. T\xc3\xa6t ved \xc3\x98ster Starup Kirke ligger \xc3\x98ster Starup Skole med SFO og \xc3\x98ster Starup/Vester Nebel-Hallen.\n_START_SECTION_\nHistorie\n_START_PARAGRAPH_\n\xc3\x85g\xc3\xa5rd n\xc3\xa6vnes f\xc3\xb8rste gang i 1524. I 1688 var det en mellemstor landsby med 15 g\xc3\xa5rde og 4 huse langs bygaden. Landsbyen blev blokudskiftet i 1774-75, hvorefter mange g\xc3\xa5rde flyttede ud p\xc3\xa5 deres lodder. Den kongelig privilegerede \xc3\x85g\xc3\xa5rd Kro blev opf\xc3\xb8rt i 1777, hvor bygaden krydser Vester Nebel \xc3\x85.\n_START_SECTION_\nSkoler\n_START_PARAGRAPH_\n\xc3\x85g\xc3\xa5rd fik en af Frederik IV's rytterskoler i 1721. I 1854 var den s\xc3\xa5 forfalden, at sogneb\xc3\xb8rnene restaurerede den. Ved d\xc3\xb8ren indmurede man kongens fundats og en mindetavle om restaureringen. Skolen eksisterede som \xc3\x85g\xc3\xa5rd skole indtil 1958, hvor den sammen med Brakker skole fra 1853, Fredsted skole fra 1886 og degneboligen i \xc3\x98ster Starup blev afl\xc3\xb8st af centralskolen i \xc3\x98ster Starup. \xc3\x85g\xc3\xa5rd skole blev derefter kommunekontor indtil kommunesammenl\xc3\xa6gningen i 1970, og fra 1973 har den v\xc3\xa6ret b\xc3\xb8rnehave.\n_START_SECTION_\n\xc3\x85g\xc3\xa5rd Forsamlingshus\n_START_PARAGRAPH_\nI den ene ende af \xc3\x85g\xc3\xa5rd M\xc3\xb8lles stuehus opstod Danmarks f\xc3\xb8rste forsamlingshus, hvor en flok unge m\xc3\xa6nd startede en foredragsforening i 1866. M\xc3\xb8lleejeren stillede en grund til r\xc3\xa5dighed, hvor det nuv\xc3\xa6rende forsamlingshus blev opf\xc3\xb8rt i 1883. Det blev udvidet i 1923 og fik en scene i 1930'erne._NEWLINE_\xc3\x85g\xc3\xa5rd M\xc3\xb8lle var en stor arbejdsplads. Den havde en rugbr\xc3\xb8dsfabrik tilknyttet og har fungeret som elv\xc3\xa6rk og senere som grovvarehandel. Bygningerne p\xc3\xa5 m\xc3\xb8llegrunden blev revet ned i oktober-november 2015 for at forsk\xc3\xb8nne byen og skabe tryghed.\n_START_SECTION_\nJernbanen\n_START_PARAGRAPH_\nAndelsmejeriet blev opf\xc3\xb8rt i 1889, og brugsforeningen blev oprettet i 1893, s\xc3\xa5 \xc3\x85g\xc3\xa5rd var allerede en driftig landsby, da Gravens Station p\xc3\xa5 Kolding-Egtved Jernbane (1898-1930) blev opf\xc3\xb8rt p\xc3\xa5 bar mark 1\xc2\xbd km nord for byen. Trods den smalsporede banes ret korte levetid fik den stor betydning for byens og egnens erhverv. \xc3\x85g\xc3\xa5rd M\xc3\xb8lle havde privat varehus p\xc3\xa5 stationen, og der var sidespor til mejeriet og Skovg\xc3\xa5rd Teglv\xc3\xa6rk. Et af stationens 3 spor var beregnet til roetog, der k\xc3\xb8rte sukkerroer til saftstationen i Kolding._NEWLINE_Stationsbygningen er bevaret p\xc3\xa5 S\xc3\xb8nderskovvej 6. \xc3\x98st for Bramdrupvej er der s\xc3\xa5et gr\xc3\xa6s p\xc3\xa5 det tidligere stationsterr\xc3\xa6n, og vest for vejen starter en 3\xc2\xbd km lang sti p\xc3\xa5 Egtvedbanens trac\xc3\xa9. Et af Vejle Kommunes m\xc3\xa5l er at forl\xc3\xa6nge denne natursti til Egtved.\n_START_SECTION_\nDet grundtvigianske milj\xc3\xb8\n_START_PARAGRAPH_\nGeorg Valdemar Br\xc3\xbccker var kapellan ved \xc3\x98ster Starup Kirke 1880-87 og samlede en frimenighed, der i 1887 opf\xc3\xb8rte \xc3\x85g\xc3\xa5rd Frimenighedskirke, som er h\xc3\xb8jt beliggende i den sydlige ende af \xc3\x85g\xc3\xa5rd med udsigt over byen. Br\xc3\xbccker var kirkens pr\xc3\xa6st til 1929, og der er indsat en mindetavle om ham i kirkemuren._NEWLINE_Fra den grundtvigianske frimenighed p\xc3\xa5 Kirkebakken udgik en stribe skoleinitiativer. I 1900 opf\xc3\xb8rtes en friskole, som dog ikke var sognets f\xc3\xb8rste, da der havde v\xc3\xa6ret en i Starup 1877-96. Lokalhistorikeren Poul Lindholm ledede friskolen til sin d\xc3\xb8d i 1929, og den lukkede i 1974. Lindholm etablerede ogs\xc3\xa5 en efterskole i 1907, dog kun for b\xc3\xb8rn, der kunne bo hjemme. Den lukkede i 1937._NEWLINE_Br\xc3\xbccker startede h\xc3\xb8jskole i 1899 og opf\xc3\xb8rte \xc3\xa5ret efter en h\xc3\xb8jskolebygning. H\xc3\xb8jskolen lukkede i 1922 og blev havebrugsskole indtil 1928. I 1942-46 var der sl\xc3\xb8jdskole. I 1961 startede \xc3\x85g\xc3\xa5rd Ungdomsskole, den nuv\xc3\xa6rende \xc3\x85g\xc3\xa5rd Efterskole i h\xc3\xb8jskolebygningen."